2.

Predkladacia správa

Na základe Plánu práce vlády SR na rok 2003 bola podpredsedovi vlády SR pre európsku integráciu, ľudské práva a menšiny uložená úloha vyhodnotiť Stratégiu vlády SR na riešenie problémov rómskej komunity za rok 2002, určiť Priority v oblasti rómskej politiky na rok 2003 a v decembri predložiť Stratégiu na obdobie rokov 2004 až 2010. 

V zmysle vyššie uvedeného sa predkladateľ rozhodol v rámci jedného materiálu vyhodnotiť doterajšie kroky vlád SR vo vzťahu k Rómom za obdobie ostatných 5 rokov s dôrazom na vyhodnotenie Stratégie vlády SR na riešenie problémov rómskej národnostnej menšiny a súbor opatrení na jej realizáciu - I. etapa, Rozpracovanej stratégie vlády SR na riešenie problémov rómskej národnostnej menšiny do súboru konkrétnych opatrení – II. etapa a Priorít vlády SR vo vzťahu k rómskym komunitám na rok 2002. Uvedené vyhodnotenia, spolu s tabuľkovou prílohou, tvoria prvú časť tohto materiálu.
Druhá časť materiálu pod názvom Základné tézy koncepcie politiky vlády SR v integrácii rómskych komunít poskytuje rámec základných cieľov a metód na zvládnutie rómskej problematiky. Má slúžiť ako východisko pre ústredné orgány štátnej správy pre ich rozpracovanie do konkrétnych krokov i úloh dlhodobého, strednodobého a prioritného charakteru tak, aby sa navzájom dopĺňali, vytvárali predpoklady spolupráce a prinášali očakávaný výsledok, ktorým je integrácia rómskej menšiny. Iba jasne formulované ciele budú môcť priniesť jasné výsledky. 
Základné tézy sú formulované v rámci jednotlivých oblastí, tak ako ich zadefinovala Stratégie vlády SR na riešenie problémov rómskej národnostnej menšiny a súbor opatrení na jej realizáciu - I. etapa z roku 1999, teda do oblasti ľudských práv; vzdelávania; zamestnanosti a sociálnej oblasti; bývania; kultúry a médií; zdravia. Na záver každej oblasti sú uvedené priority na rok 2003, ktoré sa premietli aj do návrhu uznesenia k tomuto materiálu.
Opatrenia obsiahnuté v materiáli boli vypracované v spolupráci s predvstupovým poradcom Európskej únie v rámci twiningového programu a krátkodobými expertmi EU pre Slovensko. Príslušný orgán, v súčasnosti splnomocnenec vlády SR pre rómske komunity, bude vláde priebežne navrhovať aktualizáciu východísk, a to vždy koncom kalendárneho roka. O aktualizácii rozhodne vláda. Súčasťou tejto časti materiálu je aj návrh štruktúry Všeobecnej pokladničnej správy – sociálne a kultúrne potreby rómskej komunity a rezerva na projekty riešenia problémov rómskej komunity na rok 2003, z ktorej budú financované jednotlivé projekty.
Materiál bol v rámci pripomienkového konania zaslaný na posúdenia aj rómskym a nerómskym mimovládnym organizáciám.

Materiál v navrhovanej podobe nemá zvýšený dopad na štátny rozpočet, ani priamy dosah na zamestnanosť, ekonomiku a environmentálnu oblasť. Dopad na zamestnanosť bude mať aj naďalej Program sociálnych terénnych pracovníkov v tých obciach, v ktorých sa realizuje.